《和咏物诗十首 其二 莺簧》
明代·卢龙云

胜游丝管日骈罗，更有新声绕绿柯。羌笛未如出谷响，秦筝难拟傍檐歌。

惊回思梦愁怀晓，鼓吹诗肠乐意多。断续流音听不尽，似从伊洛导春和。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。